Van der Merwe, Nicholas Geoffrey (2015-03)
AFRIKAANSE OPSOMMING: Hierdie tesis is ŉ verkenning van die tekstualiteit van die vel, en hoe ons wonde en littekens benader en lees. My bespreking benader die vel deur die lens van oppervlak-analise om drie onderling verbonde dog uiteenlopende areas aan te spreek, naamlik, Amerikanse slawerny, gruweldade wat deur die Lord’s Resistance Army gepleeg is, en self-mutilasie. Dié areas deel saam die troop van die wond, en my benadering is dus interdissiplinêr van aard. My bespreking begin met Toni Morrison se Beloved met die fokus op die manier wat die uitermatige geweld waaraan die karakters onderwerp word ŉ integrale rol speel in hul vermoë om vrede te maak met hul verledes. Ek fokus spesifiek op die littekens op Sethe se rug wat soos ŉ boom lyk, en hoe dié boom al die karakters aan mekaar skakel in hul begeerte om hulself te ‘her-versamel’ en her-onthou. Ek beweeg dan aan na die Lord’s Resistance Army en hoe hulle verminking van die burgerbevolking ŉ kommunikatiewe funksie vervul. Ek verken hoe ons beelde van gruwel lees, en hoe baie van dié beelde geraam en gemanipuleer word om aandag te trek. Van daar beweeg ek aan na Kony 2012, die gewilde web-dokumentêr wat die wêreld se aandag en kritiek uitgelok het as gevolg van die totale wanvoorstelling wat dit van Afrika getoon het, asook die onnadenkenheid van die documentêr in terme van Afrikane wat as passiewe slagoffers wat redding benodig gestereotipeer word. Oplaas bespreek ek die fenomeen van self-mutilasie en hoe die snye en littekens ŉ openbaring maak van die ontoereikendhied van taal om innerlike pyn en lyding van snyers uit te druk. Dikwels word die wonde en littekens verkeerd geïnterpreteer as mislukte selfmoordpogings, ŉ interpretasie wat die uitdrukking van die simptome wat op die oppervalk blootgelê word ignoreer. Die negatiewe stigma wat aan self-mutilasie gekoppel word belemmer kommunikasie tussen snyers en nie-snyers. Kommunikasie kan net suksesvol wees as alle vooropgesette idees van wat self-mutilasie is agtergelaat word.
Please refer to this item in SUNScholar by using the following persistent URL: http://hdl.handle.net/10019.1/97158
This item appears in the following collections: Masters Degrees (English)96